
Az ellenőrzés részletes megállapítása
1. A közcélú munka tervezésének dokumentuma
2011. évtől kezdődően a közfoglalkoztatás eddigi rendszerét a Nemzeti Közfoglalkoztatás Programja váltotta fel, amelynek legfőbb célja, hogy minél több munkára képes és kész aktív korú szociálisan rászoruló ember számára biztosítson munkalehetőséget.

2011. január 1-jétől megszűnt a közcélú foglalkoztatás, a munkaügyi kirendeltségek által támogatott közhasznú munkavégzés és a hagyományos központi közmunkaprogram. Az új rendszer a munkaügyi kirendeltségekkel való szoros együttműködést, folyamatos párbeszédet feltételez, hiszen a szociálisan hátrányos álláskeresőkről való gondoskodás közös felelősségen alapul. A közfoglalkoztatás csak a munkaügyi kirendeltség közvetítésével valósulhat meg.
Várdomb Község Önkormányzata az önkormányzati feladatok ellátásában 2011. évben is bekapcsolódott az egységes közfoglalkoztatási rendszerbe.
Az álláskeresők körében 2010. év végéig alkalmazott rendelkezésre állási támogatást január 1-jétől a bérpótló juttatás váltotta fel. A bérpótló juttatás szabályainak többsége megegyezik a rendelkezésre állási támogatás szabályaival.
A közfoglalkoztatotti létszám meghatározásakor a bérpótló juttatásban részesülőket, azon belül is a foglalkoztatásba bevonható személyeket vették figyelembe. 2011. évben 19 fő fordult meg a közfoglalkoztatásban, ami az álláskeresők szinte teljes körét felölte. 

2011. évben a közfoglalkoztatást a Munkaerő-piaci Alapból finanszírozták, a keret felhasználását a 375/2010.(XII. 31.) Korm.rendelet szabályozta. Az új rendszer a megyei munkaügyi kirendeltséggel való szoros együttműködést, folyamatos párbeszédet feltételezett. A közfoglalkoztatás csak a munkaügyi kirendeltség közvetítésével valósulhatott meg. 

Legfőbb változás, hogy a közfoglalkoztatáshoz biztosított támogatások pályázati eljárás helyett kérelemre voltak igényelhetők, a kérelmeket folyamatosan lehetett benyújtani.

A kérelem támogatásáról a munkaügyi központ kirendeltsége mérlegelési jogkörben döntött a kérelem beérkezését követő 8 munkanapon belül.
Az aktív korú, nem foglalkoztatott, bérpótló juttatásra jogosultak egyrészt napi maximum 4 órás munkaidőben, legfeljebb 3 hónap időtartamig voltak foglalkoztathatóak. Ebben a közfoglalkoztatási formában a minimálbér, illetve a garantált bérminimum felének megfelelő összegű munkabérben részesülhettek. Támogatásként a közfoglalkoztatottak munkabére és járulékai, valamint a dologi kiadásokkal bővített – személyenként összeszámítható módon a munkaszerződések időtartamával arányos – évente központilag megállapított összeg 95%-a igényelhető.
Az Önkormányzat a huzamosabb idejű, legalább 4, legfeljebb 9 hónap időtartamra, legalább napi 6 órás foglalkoztatásra is kapott engedélyt. 

A   munkabérek és járulékok támogatásának intenzitása 80, illetve 95%, így az önkormányzati önrész 5-20%.

A teljes munkaidős közfoglalkoztatásba elsősorban, de nem kizárólag a bérpótló juttatásra jogosultak vonhatók be. Abban az esetben, ha a benyújtott pályázatban megjelölt munkakörre a kirendeltség nem tud megfelelő olyan munkaerőt biztosítani, aki jogosult a bérpótló juttatásra, akkor más álláskeresőként nyilvántartott személy foglalkoztatása is támogatható.
2. A közcélú munkával kapcsolatos munkaügyi feladatok ellátása
Az Önkormányzat a Munkaügyi Központtal éves szinten 5 db hatósági támogatási szerződést kötött közfoglalkoztatás támogatása céljából, 3 esetben rövid 2-4 hónapos, 2 esetben hosszú 2-12 hónapos foglalkoztatásra. 

Betartották azt a szabályt, hogy a rövid időtartamú közfoglalkoztatásba csak a bérpótló juttatásban részesülő munkavállalót vontak be.

A napi 4 órás munkaidőben legalább 2 hónap, illetve legfeljebb 4 hónap időtartamú volt a foglalkoztatás.

A hatósági szerződésben foglalt bontásban történt a foglalkoztatás, munkakör, létszám, időtartam szerint. A foglalkoztatás a M unkaügyi Kirendeltség közvetítésével jött létre.

Munkaköri egészségügyi alkalmassági vizsgálatot a munkába állást megelőzően elvégeztették a 33/1998.(VI. 24.) NM rendelet 4. § (1) szerint.

A közvetített álláskeresők foglalkozás-egészségügyi/munkaköri alkalmassági vizsgálatra történő beutalását az önkormányzat kezdeményezte, a vizsgálat költségét a munkaügyi központ finanszírozta. 
3. A közcélú munka dokumentálása, egyéb nyilvántartások megléte
Az Önkormányzatnál a foglalkoztatásokkal kapcsolatosan a törvényi előírásoknak megfelelő alkalmazási okiratokat elkészítették.

A Munka törvénykönyv 76. § (7) pontja szerinti tájékoztatást a munkaszerződéshez kapcsolódóan megtették. 
A dolgozókat munkaköri leírással nem látták el.
A munkavédelemmel,- tűzvédelemmel kapcsolatos éves és rendkívüli oktatások elvégzésére az Önkormányzat külső munkavédelmi és tűzvédelmi szolgáltatóval kötött megállapodást. A belépő munkavállalók oktatása a munka felvétele előtt megtörtént, amelyet az előírásokhoz képest hiányosan dokumentáltak. 

A foglalkoztatás idejére az egyéb pénzbeli szociális ellátásokat megszűntették, vagy szüneteltették, dupla ellátás nem fordult elő.

A kiközvetített álláskeresőket hasznos és eredményt hozó, elsősorban községgazdálkodási munkával foglalkoztatták, a munkaszervezést önkormányzati dolgozók által biztosították.

A munkabérek kifizetése a kormányrendelet szerint 2011. szeptembertől hetente megtörtént, a nettó összegeket lakossági folyószámlára utalással folyósították. 
A közcélú foglalkoztatás során alkalmazott dolgozók jelenléti ívének leigazolása megtörtént. 

A közfoglalkoztatás keretében zajlott tényleges munkavégzésről munkanaplót nem vezettek, az elvégzett munkákról fajtánként és mennyiségenként, a helyéről nyilvántartást nem készítettek, annak ellenére, hogy a támogató a szerződési feltételek között a támogatott kötelezettségeként azt meghatározta.
Az időtartam, a részt vevő személyek, az elvégzendő feladat megválasztása és meghatározása többnyire a Polgármester által vezetett bizottsághoz kötődött.

A munkavégzéshez szükséges kéziszerszámokat naponta raktárról adták ki, és vették vissza, az átadást-átvételt személyre szólóan nem dokumentálták.

A községgazdálkodási feladatok ellátásához alkalmazott munkagépek és egyéb kisgépek kenő- és üzemanyag fogyasztását analitikával nem támasztották alá, a megvásárolt és kifizetett üzemanyagot közvetlen felhasználásra a munkavezető átvette.
Az alkalmazott gépek üzemóráját, az elvégzett munka, illetve a vásárolt és felhasznált üzemanyag mennyiségét személyesen a Polgármester figyelemmel kísérte.
Az üzemanyag vásárlást készpénz fizetéssel bonyolították. 
4. A támogatás igénylésének alátámasztása

A közfoglalkoztatásra fordított munkabérre és a hozzá kapcsolódó járulékokra a Munkaerő-piaci Alap „Közfoglalkoztatás kiadásai előirányzat” központi keret terhére, a hatósági szerződésekben meghatározott mértékű támogatást nyújtott a Munkaügyi Központ. Tárgyhót követő 12-ig elszámoló lapon igényelték a támogatást. Mivel az illetményszámfejtés adatait tartalmazó, szakfeladatra kimutatott „Közcélú munkavállalók foglalkoztatói közterhe, valamint a költségvetési szerv bérfelhasználásáról szóló szakfeladatonkénti értesítőt” ez ideig nem kapták meg, így a bérjegyzékek adatainak összegyűjtésével tudták az adatokat összeállítani. A támogatás igénylését dokumentumokkal – a konkrét személyekre szóló bérjegyzék adatainak összesítő kimutatásával – megfelelően alátámasztották. 

A támogatásokat az igénylések alapján az elszámolást követő hónap utolsó napjáig a Munkaügyi Központ kiutalta.

A foglalkoztatásból eredő közvetlen költségként a foglalkozás-egészségügyi vizsgálat térítési díja, a munka-, és védőruházat és egyéni védőeszköz költsége, a munkába járással kapcsolatos utazási költségtérítésről szóló jogszabály szerint a munkaadót terhelő utazási költség, a munkásszállítás költsége, munkaügyi kirendeltséggel történő előzetes egyeztetés szerint a munkavégzéshez nélkülözhetetlen munkaeszközök költsége elszámolható volt.

A támogatás alapja a közfoglalkoztatottak részére fizethető, a mindenkori minimálbér, illetve garantált bérminimum felének megfelelő munkabér, és a munkáltató által ténylegesen befizetésre kerülő járulékok összege. A támogatás mértéke szerződésenként eltérő 80, 95, illetve 100%. Tárgyhót követő 12-ig a rendelkezésre bocsátott elszámoló lap Munkaügyi Központ megyei kirendeltségéhez való beküldésével igényelték a támogatást, szerződésenként külön-külön, amelyhez csatolták a támogató által előírt, kifizetést igazoló dokumentumokat.

Előleget nem vettek igénybe.
A támogatást a bérek és a munkaadókat terhelő járulékok fedezetére használták fel, egyéb közvetlen dologi költséget ebből nem finanszíroztak.

A támogatás igénylését dokumentumokkal – a konkrét személyekre szóló munkaügyi okmányok, bérjegyzék csatolásával – megfelelően alátámasztották 
Összegző megállapítások, javaslatok:

Várdomb Község Önkormányzata 2011. évben a közfoglalkoztatási programban aktívan, eredményesen  részt vett. 

A foglalkoztatással kapcsolatos munkaügyi, munkavédelmi szabályok betartásában hiányosságok voltak.
A belépő munkavállalók munkavédelmi oktatása a munka felvétele előtt megtörtént, de azt az előírásoknak megfelelően nem dokumentáltak. 

A dolgozókat munkaköri leírással nem látták el.

A közfoglalkoztatás keretében zajlott tényleges munkavégzésről munkanaplót nem vezettek, az elvégzett munkákról fajtánként és mennyiségenként, a helyéről nyilvántartást nem készítettek, annak ellenére, hogy a támogató a szerződési feltételek között a támogatott kötelezettségeként azt meghatározta.
A vagyonvédelem érdekében a községgazdálkodási feladatok ellátásához alkalmazott munkagépek és egyéb kisgépek üzemanyag fogyasztásáról célszerű analitikus nyilvántartást vezetni, amely alapján figyelemmel kísérhető a megvásárolt és felhasznált üzemanyag mennyisége.
Az ellenőrzött időszakban hivatalban levő vezetők neve, beosztása:

Simon Csaba  polgármester
Takaró Jánosné körjegyző
Nagyné Pohlon Mónika megbízott körjegyző (2011.11.01. – 12.31.
Szekszárd, 2012. június 18.





 


   Dr. Kádár Andrásné









ügyvezető-könyvvizsgáló
73/2012.(XI.21.) számú határozat

Várdomb Közég Önkormányzatának Képviselő-testülete a Többcélú Kistérségi Társulással kötött belsőellenőrzési feladatellátási megállapodás alapján beütemezett és jóváhagyott belsőellenőrzési terv szerint elvégzett vizsgálati eredményről szóló előterjesztést megtárgyalta és jóváhagyólag tudomásul vette. 

A 2013. évben elvégzendő belsőellenőrzés célterületeként a szociális étkeztetés szabályszerűségének ellenőrzését tűzi ki. A belső ellenőrzés módjáról 2013. márciusában kíván dönteti.

Határidő: azonnal
Felelős: Simon Csaba polgármester

